
ΠΕΡΙΕΧΟΜΕΝΑ 


ΥΠΟΥΡΓΙΚΕΣ ΑΠΟΦΑΣΕΙΣ ΚΑΙ ΕΓΚΡΙΣΕΙΣ 


' Εγκριση σύστασης του κοινωφελούς ιδρύματος με την επωνυμία 
«ΙΔΡΥΜΑ ΕΥΑΓΓΕΛΟΥ ΚΑΙ ΜΑΡΙΑΣ Ν. ΜΟΣΧΟΝΑ» και 
κύρωση του οργανισμού αυτού . 1 

Κύρωση οργανισμού του, υπέρ του Αριστοτελείου Πανεπιστημίου 
Θεσσαλονίκης, Κεφαλαίου αυτελούς διαχείρισης με την επωνυ¬ 
μία «ΚΛΗΡΟΔΟΤΗΜΑ ΓΕΩΡΓ. Μ. ΒΑΡΚΑ.» . 2 

Τροποποίηση, συμπλήρωση και κωδικοποίηση των διατάξεων του 
Οργανισμού του ιδρύματος με την επωνυμία «ΙΔΡΥΜΑ ΑΡ¬ 
ΧΕΙΩΝ ΚΩΝΣΤΑΝΤΙΝΟΥ ΓΕΩΡ. ΚΑΡΑΜΑΝΛΗ» που κυ¬ 
ρώθηκε με το από 4.6.1983 Προεδρικό Διάταγμα, όπως τροπο¬ 
ποιήθηκε με το από 2.4.1984 Προεδρικό Διάταγμα . 3 


ΥΠΟΥΡΓΙΚΕΣ ΑΠΟΦΑΣΕΙ Σ & ΕΓΚΡΙΣΕΙΣ 

(ΐ) 

Έγκριση σύστασης του κοινωφελούς ιδρύματος με την επωνυμία 

«ΙΔΡΥΜΑ ΕΥΑΓΓΕΛΟΥ ΚΑΙ ΜΑΡΙΑΣ Ν. ΜΟΣΧΟΝΑ» και κύ¬ 
ρωση του οργανισμού αυτού. 

Ο ΠΡΟΕΔΡΟΣ 

ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ 

' Εχοντας υπόψη: 

1. Την από 18.11.1965 μυστική διαθήκη της Μαρίας θυγ. Νικο¬ 
λάου Μοσχονά, που δημοσιεύθηκε με το αριθ. 2/1985 πρακτικό του 
Ειρηνοδικείου Καρύστου με την οποία συστήθηκε κοινωφελές ίδρυμα 
με την επωνυμία «ΙΔΡΥΜΑ ΕΥΑΓΓΕΛΟΥ ΚΑΙ ΜΑΡΙΑΣ Ν. ΜΟ¬ 
ΣΧΟΝΑ» .και με έδρα την Κάρυστο. 

2. Τις διατάξεις των άρθων: α) 95 και 98 του Α.Ν. 2039/39, β) 
101 και 119 του Εισαγωγικού Νόμου του Αστικού Κώδικα και γ) 
108 και 110 του Αστικού Κώδικα. 

3. Την από 16.12.1986 γνωμοδότηση του Συμβουλίου Εθνικών 
Κληροδοτημάτων. 

4. Την αριθ. 200/20.2.1987 απόφαση του Πρωθυπουργού και 
Υπουργού Υγείας, Πρόνοιας και Κοινωνικών Ασφαλίσεων, με την 
οποία ανατέθηκαν αρμοδιότητες στους Υφυπουργούς Υγείας, Πρόνοιας 
και Κοινωνικών Ασφαλίσεων (ΦΕΚ 91/Β/20.2.1987). 

Με πρόταση των Υπουργών Εθνικής Παιδείας και Θρησκευμάτων, 
Οικονομικών και της Υφυπουργού Υγείας, Πρόνοιας και Κοινωνικών 
Ασφαλίσεων, αποφασίζουμε: 


Άρθρο μόνο 

1. Εγκρίνουμε τη σύσταση του κοινωφελούς ιδρύματος με την επω¬ 
νυμία «ΙΔΡΥΜΑ ΕΥΑΓΓΕΛΟΥ ΚΑΙ ΜΑΡΙΑΣ Ν. ΜΟΣΧΟΝΑ», η 
οποία έγινε από τη Μαρία θυγ. Νικολάου Μοσχονά, με την από 18.11. 
1965 μυστική διαθήκη της, που δημοσιεύθηκε με το αριθ. 2/1985 
πρακτικό του Ειρηνοδικείου Καρύστου. Το ίδρυμα τούτο αποτελεί νο¬ 
μικό πρόσωπο ιδιωτικού δικαίου, υπάγεται στην εποπτεία και τον 
έλεγχο των Υπουργών Υγείας Πρόνοιας και Κοινωνικών Ασφαλίσεων, 
Εθνικής Παιδείας και Θρησκευμάτων και Οικονομικών και διέπεται 
από τις διατάξεις της παραπάνω συστατικής του πράξης,του παρακάτω 
οργανισμού, του Α.Ν. 2039/39 και των διαταγμάτων που εκδόθηκαν 
ή θα εκδοθούν, σε εκτέλεση του νόμου τούτου. 

2. Κυρώνουμε τον οργανισμό διοίκησης και διαχείρισης του ιδρύμα¬ 
τος τούτου, που αποτελείται από δώδεκα (12) άρθρα και καταχωρίζε¬ 
ται παρακάτω: 

Οργανισμός Διοίκησης και διαχείρισης του κοινωφελούς ιδρύματος με 
την επωνυμία «ΙΔΡΥΜΑ ΕΥΑΓΓΕΛΟΥ ΚΑΙ ΜΑΡΙΑΣ Ν. ΜΟ¬ 
ΣΧΟΝΑ». 

Άρθρο 1 

Μορφή — Επωνυμία - ' Εδρα — Σφραγίδα 

1. Το κοινωφελές ίδρυμα με την επωνυμία «ΙΔΡΥΜΑ ΕΥΑΓΓΕΛΟΥ 
ΚΑΙ ΜΑΡΙΑΣ Ν. ΜΟΣΧΟΝΑ», που συστήθηκε από την Μαρία θυγ. 
Νικολάου Μοσχονά με την από 18.11.1965 μυστική διαθήκη της, η 
οποία δημοσιεύθηκε με το αριθ. 2/1985 πρακτικό του Ειρηνοδικείου 
Καρύστου, αποτελεί νομικό πρόσωπο ιδιωτικού δικαίου και διέπεται 
από τις διατάξεις της παραπάνω συστατικής πράξης, του παρόντος 
οργανισμού, του Α.Ν. 2039/39, όπως κάθε φορά ισχύει ο νόμος αυτός 
και των διαταγμάτων που εκδόθηκαν ή θα εκδοθούν σε εκτέλεση του 
νόμου τούτου. 

2. Έδρα του ιδρύματος είναι η Κάρυστος του Νομού Εύβοιας. 

3. Η σφραγίδα του ιδρύματος είναι στρογγυλή και αναγράφει περι¬ 
μετρικά, μέσα σε πλαίσιο, την επωνυμία του ιδρύματος και στο μέσον 
αυτής την έδρα και το έτος έγκρισης της σύστασής του. 

Άρθρο 2 
Σκοπός 

Σκοπός του ιδρύματος είναι: 

Η διάθεση των εισοδημάτων από την περιουσία αυτού, κατά την 
πρώτη από του θανάτου της διαθετιδας τριετία, στον Ιερό Ναό Αγίου 
Νικολάου Καρύστου για αγιογραφίες, μετά δε την τριετία, για την 
εκτέλεση εξωραϊστικών έργων στην πόλη της Καρύστου Εύβοιας. 

Η χορήγηση οικονομικής ενίσχυσης σε ένα κορίτσι οικονομικά αδύ- 

νατό καταγόμενο από το Δήμο Καρύστου, από το προϊόν της εκποιή- 
σεως ενός αγρού, που βρίσκεται στη θέση «Λαούδι» της περιοχής του 
ίδιου Δήμου, η οποία θα γίνει μέσα σε δύο χρόνια από το θάνατο της 
διαθετιδας. Η επισκευή και ο καλωπισμός του Ιερού Ναού Παναγία 
Υπαπαντή, που βρίσκεται μέσα στον αγρό της διαθέτιδας στη θέση 
«Φειδέλια» της Κοινότητας Μύλων, από το προϊόν εκποιήσεως του 
αγρού τούτου (εξαιρουμένης της εκποιήσεως του κτίσματος της εκκλη¬ 
σίας). Τυχόν περίσσεμα του προϊόντος της εκποιήσεως διατίθεται για 
την επισκευή της εκκλησίας του Αγίου Ιωάννου της Κοινότητας Μύ¬ 
λων. 

Άρθρο 3 

Περιουσία — Πόροι 

1. Περιουσία του ιδρύματος αποτελούν: 

α) Μία διώροφη οικοδομή, που βρίσκεται στην πόλη της Καρύστου 
και επί των οδών Θεοχ. Κότσικα και Σαχτούρη αποτελούμενη από το 
ισόγειο αυτής στο οποίο υπάρχουν ένα μαγαζί στην οδό Σαχτούρη και 
τρία στην οδό Θεοχ. Κότσικα και από οτον πρώτο όροφο, στον οποίο 
υπάρχει μια οικία. 

β) Ένας αγρός, που βρίσκεται στη θέση «Φειδέλια» της Κοινότητας 
Μύλων, εκτάσεως τριών (3) στρεμμάτων περίπου. 

γ) Ένας αγρός, που βρίσκεται στη θέση «Λαούδι» του Δήμου Καρύ¬ 
στου .εκτάσεως δύσ (2) στρεμμάτων περίπου. 

δ) Καταθέσεις στην Εθνική Τράπεζα Ελλάδος (Υποκατάστημα Κα¬ 
ρύστου) εννιακόσιες δέκα οκτώ χιλιάδες εξακόσιες δέκα τρεις (918. 
613) δραχ., στον αριθμό λογαριασμού 742802-2, τετρακόσιες ογδό¬ 
ντα χιλιάδες εξήντα έξι (480.066) δραχμές στον αριθμό λογαριασμού 
741324—6, σαράντα επτά χιλιάδες οκτακόσιες είκοσι πέντε (47.825) 
δραχ. στον αριθμό λογαριασμού 6007569, σαράντα τέσσερεις χιλιάδες 
διακόσιες πενήντα τρεις (44253) δραχ. στον αριθμό λογαριασμού 
741736-5, με τους επί πλέον τόκους. 

ε) Κατάθεση στο Ταχυδρομικό Ταμιευτήριο πενήντα τρεις χιλιάδες 
οκτακόσιες είκοσι τρεις (53.823) δραχ. στον αριθμό λογαριασμού (βι¬ 
βλιαρίου) 644126, με τους επί πλέον τόκους. 

στ) Κατάθεση στην Εμπορική Τράπεζα Ελλάδος (Υποκατάστημα 
Αθηνών) εκατόν σαράντα οκτώ (148) δραχμές, στον αριθμό λογαρια¬ 
σμού (βιβλιαρίου 17560-1, με τους επί πλέον τόκους. 

ζ) Κάθε άλλο περιουσιακό στοιχείο της ιδρύτριας, εφόσον δεν ορίζε¬ 
ται διαφορετικά στη διαθήκη. 

2. Πόροι του ιδρύματος είναι: 

α) Τα εισοδήματα από την εκμετάλλευση των περιουσιακών του 
στοιχείων. · 

β) Οι τόκοι από τις καταθέσεις του σε Τράπεζες ή άλλους πιστωτι¬ 
κούς Οργανισμούς. 

γ) Οι χρηματικές παροχές ή επιχορηγήσεις, καθώς και οι κληρονο¬ 
μιές κληροδοσίες και δωρεές, οποιουδήποτε φυσικού ή νομικού προσώ¬ 
που, προς αυτό. 

Άρθρο 4 

Διοίκηση 

1. Το Ίδρυμα διοικείται από πενταμελές Διοικητικό Συμβούλιο, 
που αποτελείται από τους: 

α) Αρχαιότερο δικηγόρο Καρύστου, ως Πρόεδρο και στην περίπτωση 
που δεν υπάρχει δικηγόρος, που να εδρεύει στην Κάρυστο, τον αρχαιό¬ 
τερο συμβολαιογράφο Καρύστου, 
β) Κάθε φορά Δήμαρχο Καρύστου, 
γ) Κάθε φορά Ειρηνοδίκη Καρύστου, 
δ) Ένα μέλος της οικογένειας Ζήση Ε. Μερτζανάκη. 
ε) Ένα μέλος της οικογένειας Ελευθερίου Γ. Μερτζανάκη. 
Ειδικότερα στο πρώτο Διοικητικό Συμβούλιο θα μετέχουν, ως εκ¬ 
πρόσωποι των παραπάνω οικογενειών, ο Ζήσης Ε. Μερτζανάκης και 
Ελευθέριος Γ. Μερτζανάκης. 

Σε περίπτωση αποποίησης, παραίτησης και μη ύπαρξης άλλων συγ¬ 
γενών κατά προτίμηση αρρένων των οικογενειών Μερτζανάκη εξ αίμα¬ 
τος ή εξ αγχιστείας, το Διοικητικό Συμβούλιο του ιδρύματος θα συ¬ 
μπληρώνεται, με εκλογή από τα άλλα μέλη του Διοικητικού Συμβου¬ 
λίου του Ιδρύματος, από πρόσωπο προερχόμενο εκ του επιστημονικού 
και εμπορικού κόσμου της πόλης Καρύστου. 

2. Τα μέλη του Διοικητικού Συμβουλίου ορίζουν με πράξη τους. 


έπειτα από ψηφοφορία, τον Αντιπρόεδρο, τον Γραμματέα και τον Τατ 
μία. 

3. Σε περίπτωση αποποίησης, παραίτησης, έκπτωσης, ανικανότη¬ 
τας, θανάτου ή αντικατάστασης, για οποιοδήποτε λόγο, κάποιου από 
τα μέλη του Διοικητικού Συμβουλίου, η κενή θέση συμπληρώνεται με 
απόφαση των υπολοίπων μελών, σύμφωνα με τις διατάξεις της συστα¬ 
τικής πράξης και του άρθρου 99 του Α.Ν. 2039/39. 

4. Το Διοικητικό Συμβούλιο συνεδριάζει κάθε τρίμηνο και έκτακτα 
όποτε το ζητήσει ο Πρόεδρος ή δύο από τα μέλη του, με γραπτή 
αίτησή τους προς τον Πρόεδρο, πάντοτε όμως έπειτα από πρόσκληση 
του Προέδρου. 

5. Το Διοικητικό Συμβούλιο βρίσκεται σε απαρτία όταν τα παρόντα 
μέλη είναι περισσότερα από τα απάντα. Μεταξύ των παρόντων πρέπει 
υποχρεωτικά να είναι και ο Πρόεδρος ή νόμιμος αναπληρωτής του. 

6. Οι αποφάσεις του Διοικητικού Συμβουλίου λαμβάνονται κατά 
πλειοψηφία των παρόντων μελών και σε περίπτωση ισοψηφίας υπερι¬ 
σχύει η γνώμη, με την οποία συντάσσεται ο Πρόεδρος. 

7. Σε κάθε συνεδρίαση του Διοικητικού Συμβουλίου τηρούνται πρα¬ 
κτικά στα οποία καταχωρίζονται όλες οι αποφάσεις, που λαμβάνονται 
από αυτό, καθώς και η γνώμη των μελών, που τυχόν διαφωνούν. 

Τα πρακτικά υπογράφονται από όλα τα μέλη, που μετέχουν στη συ¬ 
νεδρίαση. 

8. Τα μέλη του Διοικητικού Συμβουλίου προσφέρουν τις υπηρεσίες 
τους χωρίς αμοιβή. Δικαιούνται όμως οδοιπορικά ή άλλα έξοδα, που 
δαπάνησαν, για την εκτέλεση υπηρεσίας του ιδρύματος, εφόσον έγιναν 
έπειτα από ειδική εντολή του Διοικητικού Συμβουλίου και αποδεικνύε- 
ται ότι πραγματοποιήθηκαν νόμιμα. 

Άρθρο 5 

Αρμοδιότητες Διοικητικού Συμβουλίου 

1. Το Διοικητικό Συμβούλιο διοικεί και διαχειρίζεται την περιουσία 
του ιδρύματος και γενικά αποφασίζει, για κάθε θέμα, που αφορά στη 
διοίκηση και στη λειτουργία του, τη διάθεση των πόρων αυτού, καθώς 
και για κάθε ενέργεια, που σχετίζεται με την εκπλήρωση του σκοπού 
του, πάντοτε όμως σύμφωνα με τις διατάξεις της συστατικής πράξης, 
του παρόντος οργανισμού του Α.Ν. 2039/39 και των διαταγμάτων 
που εκδόθηκαν ή θα εκδοθούν σε εκτέλεση του νόμου τούτου, καθώς 
και των λοιπών σχετικών νόμων και διαταγμάτων. 

2. Το Διοικητικό Συμβούλιο ειδικότερα: 

α) Καταρτίζει, ψηφίζει και υποβάλλει κάθε χρόνο, για έγκριση στην 
αρμόδια από το νόμο Αρχή (Υπουργό Οικονομικών ή Νομάρχη Εύ¬ 
βοιας) τον προϋπολογισμό και απολογισμό του ιδρύματος, σύμφωνα 
με τις διατάξεις των άρθρων 101 και 102 του Α.Ν. 2039/39 και 
του από 20.12.1939 Προεδρικού Διατάγματος ΦΕΚ 
552/Α/1939). 

Μαζί με τον απολογισμό καταρτίζει, ψηφίζει και υποβάλλει και τον 
γενικό ισολογισμό του ενεργητικού και παθητικού του ιδρύματος. 

β) Αποφασίζει την πρόσληψη του αναγκαίου προσωπικού του ιδρύ¬ 
ματος, με την προϋπόθεση όμως ότι υπάρχει αντίστοιχη πίστωση στον 
εγκριμένο προϋπολογισμό του. Προσδιορίζει τα δικαιώματα, τις υπο¬ 
χρεώσεις και τα ειδικότερα καθήκοντα του παραπάνω προσωπικού, 
καθώς και την αμοιβή του, σύμφωνα με τους όρους των συλλογικών 
συμβάσεων εργασίας και τις διατάξεις γενικότερα της εργατικής νομο¬ 
θεσίας. 

γ) Αποφασίζει για κάθε θέμα που έχει σχέση με την εύρυθμη και 
καλή λειτουργία των υπηρεσιών του ιδρύματος. 

δ) Αποφασίζει για την αποδοχή ή αποποίηση κληρονομιών, κληρο¬ 
δοσιών και δωρεών, καθώς και για την ανακήρυξη ευεργετών και 
δωρητών του ιδρύματος. 

3. Το Διοικητικό Συμβούλιο αποδίδει τα χρηματικά ποσά και έπειτα 
από σχετική απόφαση του διατίθενται στους Ιερούς Ναούς (στα εκκλη¬ 
σιαστικά συμβούλια αυτών), τα οποία στη συνέχεια χρησιμοποιούν, για 
εκτέλεση των έργων, που ορίζονται από τη διαθέτιδα. 

Το Διοικητικό Συμβούλιο επίσης, αποδίδει στο Άσυλο Ανιάτων της 
Αθήνας το περίσσεμα του κεφαλαίου, που θα προκύψει από τα, κατά 
το θάνατο της διαθέτιδας, ευρεθησόμενα στην οικία της ή στα Ταμιευ¬ 
τήρια ή στην Εμπορική Τράπεζα της Αθήνας χρήματα ή τιμαλφή, 
αφού από αυτά αφαιρεθούν τα έξοδα κηδείας, μνημοσύνου και κατα¬ 
σκευής τάφου στο νεκροταφείο Καρύστου της οικογένειας Ευαγγέλου 
Μοσχονά. 

Τέλος, το Διοικητικό Συμβούλιο αποφασίζει την απόδοση των κινη¬ 
τών πραγμάτων ήτοι επίπλων, σκευών και ιματισμού της διαθέτιδας 

(ιδρύτριας) στους πτωχούς του Δήμου Καρύστου τους οποίους και 
επιλέγει με αιτιολογημένη απόφασή του. 

Άρθρο 6 

Καθήκοντα Προέδρου 

1. Ο Πρόεδρος του Διοικητικού Συμβουλίου του ιδρύματος: 

α) Εκπροσωπεί τούτο στα Δικαστήρια, στις Αρχές, καθώς και στις 
σχέσεις του με κάθε τρίτο, αυτοπροσώπως ή με πρόσωπο που ορίζεται 
απ’ αυτόν και εγκρίνεται με απόφαση του Διοικητικού Συμβουλίου. 

β) Συγκαλεί το Διοικητικό Συμβούλιο σε τακτικές και έκτακτες 
συνεδριάσεις, κηρύσσει την έναρξη και λήξη αυτών και διευθύνει τις 
συζητήσεις. Οι προσκλήσεις για συνεδρίαση στέλνονται στα μέλη του 
Διοικητικού Συμβουλίου πέντε (5) τουλάχιστον ημέρες πριν από τη συ¬ 
νεδρίαση. 

γ) Καταρτίζει, βοηθούμενος από τον Γραμματέα, την ημερήσια 
διάταξη των θεμάτων που θα συζητηθούν, την οποία και υπογράψει. 
Θέμα που δεν περιλαμβάνεται σ’ αυτήν δεν συζητείται, εκτός αν πρόκει¬ 
ται για επείγουσα υπόθεση και συμφωνήσει γι’ αυτό η πλειοψηφία των 
παρόντων μελών του Διοικητικού Συμβουλίου. 

δ) Εισηγείται στο Διοικητικό Συμβούλιο τα θέματα της συζήτησης. 
Μπορεί όμως, όποτε κρίνει σκόπιμο, να αναθέτει την εισήγηση διαφό¬ 
ρων θεμάτων σε άλλο μέλος του Διοικητικού Συμβουλίου. 

ε) Αλληλογραφεί με τις Αρχές, και υπογράφει όλα τα έγγραφα του 
ιδρύματος προς τρίτους. 

στ) Εκδίδει τα εντάλματα πληρωμής για κάθε δαπάνη που προβλέ- 
πεται στον εγκρινόμνενο προϋπολογισμό. 

ζ) Ασκεί εποπτεία και έλεγχο στο προσωπικό του ιδρύματος, εκτελεί 
τις αποφάσεις του Διοικητικού Συμβουλίου και ενεργεί σύμφωνα με 
τις ειδικές εξουσιοδοτήσεις και εντολές αυτού. 

2. Τον Πρόεδρο", όταν απουσιάζει ή κωλύεται, αναπληρώνει ο Αντι¬ 
πρόεδρος και σε περίπτωση απουσίας ή κωλύματος τούτου, άλλο μέλος 
του Διοικητικού Συμβουλίου, που ορίζεται με απόφαση αυτού. 

Άρθρο 7 

Καθήκοντα Γραμματέα. 

1. Ο Γραμματέας του ιδρύματος: 

α) Συνυπογράφει με τον Πρόεδρο κάθε έγγραφο του ιδρύματος προς 
τρίτους. 

β) Φροντίζει για τη σύνταξη των πρακτικών του Διοικητικού Συμ¬ 
βουλίου. 

γ) Διεκπεραιώνει την αλληλογραφία. 

δ) Φυλάσσει τα έγγραφα, τα βιβλία (εκτός από τα διαχειριστικά) 
και τη σφραγίδα του ιδρύματος και ευθύνεται για την καταστροφή ή 
την απώλεια. 

2. Ο Γραμματέας μπορεί, εφόσον κρίνεται αιτιολογημένα απαραί¬ 
τητο από το Διοικητικό Συμβούλιο (λόγω ειδικών συνθηκών), να βοη- 
θείται από υπάλληλο του ιδρύματος, την ευθύνη όμως για τις ενέργειες 
τούτου φέρει πάντοτε ο ίδιος. 

3. Τον Γραμματέα, όταν απουσιάζει ή κωλύεται, αναπληρώνει άλλο 
μέλος του Διοικητικού Συμβουλίου που ορίζεται με απόφαση αυτού. 

Άρθρο 8 

Καθήκοντα Ταμία. 

1. Ο Ταμίας του ιδρύματος: 

α) Εισπράττει όλα τα έσοδα τούτου, εκδίδοντας και υπογράφοντας 
σχετικές αριθμημένες διπλότυπες αποδείξεις. 

β) Καταθέτει τα έσοδα του ιδρύματος, σε ένα από τα πιστωτικά 
ιδρύματα, που ορίζονται στο άρθρο 73 του Α.Ν. 2039/39, έχοντας 
την ευχέρεια να παρακρατεί από αυτά ένα μικρό ποσό, που είναι 
αναγκαίο για την πληρωμή εκτάκτων και επειγουσών δαπανών του 
ιδρύματος, το ύψος του οποίου καθορίζεται με απόφαση του Διοικητι¬ 
κού Συμβουλίου στην αρχή κάθε έτους. 

γ) Εκτελεί κάθε πληρωμή, ύστερα από έγγραφη εντολή του Προέ¬ 
δρου ή του νόμιμου αναπληρωτή του. 

ε) Φροντίζει για την έγκαιρη κατάρτιση και υποβολή στο Διοικητικό 
Συμβούλιο των σχεδίων προϋπολογισμού, απολογισμού και ισολογι¬ 
σμού του ιδρύματος. 


2. Τον Ταμία, όταν απουσιάζει ή κωλύεται, αναπληρώνει άλλο 
μέλος του Διοικητικού Συμβουλίου που ορίζεται με απόφαση αυτού. 


Άρθρο 9 

Οικονομική Διαχείριση 

1. Η οικονομική διαχείριση του ιδρύματος περιλαμβάνει ετήσια 

περίοδο, η οποία αρχίζει την ]η Ιανουάριου και λήγει την 31η Δεκεμ¬ 
βρίου του ίδιου έτους. 

Κατ’ εξαίρεση, η πρώτη διαχειριστική περίοδος αρχίζει από την 
ημέρα δημοσίευσης στην Εφημερίδα της Κυβέρνησης του σχετικού 
Προεδρικού Διατάγματος έγκρισης της σύστασης του ιδρύματος, η 
οποία μπορεί να παραταθεί μέχρι την 31η Δεκεμβρίου του επόμενου 
ημερολογιακού έτους, με απόφαση του Διοικητικού Συμβουλίου που 
λαμβάνεται στην πρώτη συνεδρίασή του. 

2. Η οικονομική διαχείριση γίνεται με βάση προϋπολογισμό και 
απολογισμό εσόδων και εξόδων, που καταρτίζονται σύμφωνα με τις 
διατάξεις των άρθρων 101 και 102 του Α.Ν. 2039/39 και του από 
20.12.1939 σχετικού Διατάγματος (ΦΕΚ/Α/22.12.1939). 


Άρθρο 10 
Βιβλία και στοιχεία 

1. Το ίδρυμα τηρεί υποχρεωτικά τα ακόλουθα βιβλία και στοιχεία: 

α) Βιβλίο πρωτοκόλλου αλληλογραφίας. 

β) Βιβλίο λογιστικής παρακολούθησης, στο οποίο καταχωρίζονται 
με χρονολογική σειρά και με λογιστική τάξη όλα τα έσοδα και έξοδα 
του ιδρύματος που πραγματοποιούνται στη διάρκεια της χρήσης. 

δ) Βιβλίο στο οποίο θα καταχωρούνται τα εξωραϊστικά έργα που 
θα γίνονται στην πόλη Καρύστου. 

ε) Στελέχη, αριθμημένων διπλοτύπων αποδείξεων είσπραξης και 
ενταλμάτων πληρωμής, θεωρημένα από τον Πρόεδρο. 

2. Εκτός από τα παραπάνω βιβλία και στοιχεία, το Διοικητικό 
Συμβούλιο αποφασίζει την τήρηση και άλλων βιβλίων και στοιχείων, 
τα οποία κρίνει ότι είναι απαραίτητα για την παρακολούθηση της 
διαχείρισης της περιουσίας του ιδρύματος και της εκτέλεσης των σκο¬ 
πών του. 


Άρθρο 11 

Τροποποίηση του Οργανισμού 

Ο Οργανισμός του ιδρύματος μπορεί να τροποποιηθεί ή να συμπλη¬ 
ρωθεί με Προεδρικό Διάταγμα, σύμφωνα με τις διατάξεις των άρθρων 
98 του Α.Ν. 2039/39 και 110 και 119 του Αστικού Κώδικα, ύστερα 
από πρόταση του Διοικητικού Συμβουλίου αυτού. 

Άρθρο 12 

Διάλυση του ιδρύματος — Τύχη περιουσίας αυτού 

1. Το ίδρυμα διαλύεται όταν και όπως ο νόμος ορίζει. 

2. Σε περίπτωση διάλυσης του ιδρύματος, για οπιοδήποτε λόγο, η 
περιουσία του περιέρχεται στο Δήμο Καρύστου σαν Κεφάλαιο αυτοτε¬ 
λούς διαχείρισης, για την πραγματοποίηση των ίδιων σκοπών που 
αναγράφονται στο άρθρο 2 του παρόντος. 

Στους Υπουργούς Εθνικής Παιδείας και Θρησκευμάτων, Οικονομι¬ 
κών και στην Υφυπουργό Υγείας, Πρόνοιας και Κοινωνικών Ασφαλί- 

σεων αναθέτουμε τη δημοσίευση και εκτελεση του παρόντος διατάγμα¬ 
τος. 

Αθήνα, 30 Μαρτίου 1987 

Ο ΠΡΟΕΔΡΟΣ ΤΗΣ ΔΗΜΟΚΡΑΤΙΑΣ 

ΧΡΗΣΤΟΣ Α. ΣΑΡΤΖΕΤΑΚΗΣ 

ΟΙ ΥΠΟΥΡΓΟΙ 

ΕΘΝΙΚΗΣ ΟΙΚΟΝΟΜΙΑΣ ΕΘΝΙΚΗΣ ΠΑΙΔΕΙΑΣ ΚΑΙ ΘΡΗΣΚΕΥΜΑΤΩΝ 

ΔΗΜ. ΤΣΟΒΟΛΑΣ ΑΝΤ. ΤΡΙΤΣΗΣ 

Η ΥΦΥΠΟΥΡΓΟΣ 

ΥΓΕΙΑΣ, ΠΡΟΝΟΙΑΣ ΚΑΙ ΚΟΙΝΩΝΙΚΟΝ ΑΣΦΑΛΙΣΕΩΝ 

ΣΥΛΒΑ ΑΚΡΙΤΑ 

-♦- 

( 2 ) 

Κύρωση οργανισμού του, υπέρ Αριστοτελείου Πανεπιστημίου Θεσσαλο¬ 
νίκης, Κεφαλαίου αυτοτελούς διαχείρισης με την επωνυμία «Κληρο¬ 
δότημα Γεωργίου Ν. Βάρκα». 

Ο ΠΡΟΕΔΡΟΣ 

ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ 

' Εχοντας υπόψη: 

1. Τις από 5.12.1976 τρεις (3) ιδιόγραφες διαθήκες του Γεωργίου 
Μερ. Βάρκα, που δημοσιεύθηκαν με τα αριθ. 168/15.2.1977 και 
36/11.1.1977 πρακτικά του Μον. Πρωτοδικείου Θεσσαλονίκης, με 
τις οποίες αφέθηκαν στο Αριστοτέλειο Πανεπιστήμιο Θεσσαλονίκης 
περιουσιακά στοιχεία, σαν κεφάλαιο αυτοτελούς διαχείρισης, για την 
χορήγηση υποτροφιών. 

2. Τις διατάξεις του άρθρου 96 παραγ. 1 του Α.Ν. 2039/39, 
σύμφωνα με τις οποίες οι περιουσίες, που διαθέτονται με κληρονομιές, 
κληροδοσίες ή δωρεές σε υφιστάμενα ιδρύματα κ.λ.π. νομικά πρόσωπα, 
για την εκτέλεση ειδικού κοινωφελούς σκοπού, χωρίς να καθορίζεται 
ειδικότερος τρόπος διοίκησής τους, αποτελούν γι’ αυτά κεφάλαια αυτο¬ 
τελούς διαχείρισης ξεχωριστά από την λοιπή περιουσία τους και είναι 
δυνατό με Προεδρικό Διάταγμα να καθορίζονται οι λεπτομέρειες του 
τρόπου εκτέλεσης του κοινωφελούς σκοπού, για τον οποίο αφήνονται. 

3. Την από 9.12.1986 γνωμοδότηση του Συμβουλίου Εθνικών 
Κληροδοτημάτων. Με πρόταση του Υπουργού Εθνικής Παιδείας και 
Θρησκευμάτων και του Υπουργού Οικονομικών, αποφασίζουμε: 

Άρθρο μόνο. 

Κυρώνουμε τον οργανισμό καθορισμού λεπτομερειών του τρόπου 
εκτέλεσης του κοινωφελούς σκοπού του, υπέρ του Αριστοτελείου Πανε¬ 
πιστημίου Θεσσαλονίκης, κεφαλαίου αυτοτελούς διαχείρισης, με την 
επωνυμία «Κληροδότημα Γεωργίου Μ. Βάρκα», που συστήθηκε από 
τον Γεώργιο Μ. Βάρκα με τις από 5.12.1976 τρεις (3) ιδιόγραφες 
διαθήκες του, που δημοσιεύθηκαν με τα αριθ. 168/15.2.1977 και 
36/11.1.1977 πρακτικά του Μον. Πρωτοδικείου Θεσσαλονίκης. 

Το κεφάλαιο τούτο αυτοτελούς διαχείρισης, υπάγεται στην εποπτεία 
και τον έλεγχο των Υπουργών Εθνικής Παιδείας και Θρησκευμάτων 
και Οικονομικών και διέπεται από τις διατάξεις της παραπάνω συστα¬ 
τικής του πράξης, του παρακάτω οργανισμού, του Α.Ν, 2039/1939 
και των διαταγμάτων που εκδόθηκαν ή θα εκδοθούν, σε εκτέλεση του 
νόμου τούτου. 

Ο Οργανισμός αυτός αποτελείται από οκτώ (8) άρθρα και καταχω¬ 
ρίζεται παρακάτω: 

ΟΡΓΑΝΙΣΜΟΣ 

Καθορισμού λεπτομερειών του τρόπου εκτέλεσης του κοινωφελούς σκο¬ 
πού του υπέρ, του Αριστοτελείου Πανεπιστημίου Θεσσαλονίκης, κεφα¬ 
λαίου αυτοτελούς διαχείρισης, με την επωνυμία «Κληροδότημα Γεωρ¬ 
γίου Μ. Βάρκα». 


Άρθρο 1 

Νομική μορφή - Περιουσία 

1. Η περιουσία που άφησε ο Γεώργιος Μ. Βάρκας με τις από 
5.12.1976 τρεις (3) ιδιόγραφες διαθήκες του, που δημοσιεύτηκαν με 
τα πρακτικά αρ. 168/15.2.1977 και 36/11.1.1977 του Μονομε¬ 
λούς Πρωτοδικείου Θεσσαλονίκης, αποτελεί για το Αριστοτέλειο Πανε¬ 
πιστήμιο Θεσσαλονίκης κεφάλαιο αυτοτελούς διαχείρισης, με την επω¬ 
νυμία «Κληροδότημα Γεωργίου Μ. Βάρκα», που είναι χωριστό από 
την υπόλοιπη περιουσία του και διέπεται από τις διατάξεις της παρα¬ 
πάνω συστατικής πράξης, του παρόντος οργανισμού, του Α.Ν. 
2039/39, όπως κάθε φορά ισχύει ο νόμος αυτός και των διαταγμάτων 
που εκδόθηκαν ή θα εκδοθούν σε εκτέλεση του νόμου τούτου. 

2. Η περιουσία αυτή αποτελείται από: 

α) Τέσσερα (4) διαμερίσματα πολυκατοικίας της οδού Λαχανά αριθ¬ 
μός 24, στη Θεσσαλονίκη. 

β) Ποσοστό ι /2 εξ αδιαιρέτου των 35,70% ενός οικοπέδου στην οδό 
Λαχανά, αριθ. 24, στη Θεσσαλονίκη. 

γ) Μία διώροφη οικία με οικόπεδο συνολικής έκτασης 243 τ.μ. που 
βρίσκεται στην οδό Γαμβέττα αριθ. 4, στη Θεσσαλονίκη. 

δ) Προθεσμιακή κατάθεση ποσού 16.053.726 δρχ. στην Αγροτική 
Τράπεζα της Ελλάδας, κατάστημα Θεσσαλονίκης. 

ε) Ποσό εξακοσίων τριάντα οχτώ χιλιάδων, εξακοσίων ογδόντα 
πέντε δρχ. (638.685). 

στ) Ομολογίες της ΔΕΗ, ονομαστικής αξίας εκατόν εξήντα πέντε 
χιλιάδων δρχ. (165.000). 

ζ) κινητά πράγματα αξίας εκατόν δέκα χιλιάδων (110.000) δραχ¬ 
μών, σύμφωνα με την από 15.2.1977 έκθεση απογραφής και εκτίμη¬ 
σης των κινητών πραγμάτων της παραπάνω κληρονομιάς. 

Άρθρο 2 
Σκοπός 

Σκοπός του κληροδοτήματος αυτού είναι η χορήγηση υποτροφιών 
στους αριστούχους φοιτητές, που λόγω ανυπέρβλητων οικονομικών 
δυσκολιών δεν μπορούν να σπουδάσουν. 

Άρθρο 3 
Εκτέλεση σκοπού 

1. Η εκτέλεση του σκοπού του κληροδοτήματος ανατίθεται στο 
Πρυτανικό Συμβούλιο του Αριστοτελείου Πανεπιστημίου Θεσσαλονί¬ 
κης, το οποίο διευκολύνεται στο έργο της διοίκησης και διαχείρισης 
από ειδική επιτροπή που ορίζεται απ’ αυτό. Η επιτροπή αυτή ασκεί 
τα καθήκοντα της αφού προηγουμένως ακούσει την γνώμη των Προε¬ 
δρείων των φοιτητικών συλλόγων του Αριστοτελείου Πανεπιστημίου 
Θεσσαλονίκης. 

Χρέη γραμματέα της Επιτροπής εκτελεί ο διευθύνων την αρμόδια 
υπηρεσία κληροδοτημάτων του Αριστοτελείου Πανεπιστημίου. 

2. Η παραπάνω οριζόμενη από το Πρυτανικό Συμβούλιο Επιτροπή 
εισηγείται σ’ αυτό, για όλα τα θέματα που αφορούν το κληροδότημα, 
οι δε εισηγήσεις της υπόκεινται στην έγκριση του Πρυτανικού Συμβου¬ 
λίου του Αριατοτελΐοι» Πανεπιστημίου. 

Άρθρο 4 

Διαδικασία εκτέλεσης του σκοπού 

1. Αιτήσεις για τη χορήγηση υποτροφιών, δικαιούνται να υποβάλ¬ 
λουν φοιτητές όλων των σχολών του Αριστοτέλειου Πανεπιστημίου 
Θεσσαλονίκης. 

2. Για να τύχει φοιτητής υποτροφίας πρέπει να υποβάλλει στην 
επιτροπή του άρθρου 3 τα απαραίτητα δικαιολογητικά, από τα οποία 
να προκύπτει ότι είναι αριστούχος και στερείται των αναγκαίων πόρων 
για τη συνέχιση των σπουδών του. 

Τα δικαιολογητικά αυτά πρέπει να είναι τα κατωτέρω: 

α) Πιστοποιητικό της Σχολής που φοιτά ότι είναι αριστούχος και 
έχει διαγωγή κοσμιοτάτη. 

β) Πιστοποιητικό οικονομικής αδυναμίας της αρμόδιας Νομαρχίας 

αυτού και των γονέων του (Ν.Δ. 57/73). 

γ) Πιστοποιητικό της αρμόδιας Οικονομικής Εφορίας, περί των 
εισοδημάτων αυτού και των γονέων του. 

δ) Υπεύθυνη δήλωση του Ν.Δ. 105/69, περί των περιουσιακών 
στοιχείων αυτού και της οικογένειας του. 

ε) Πιστοποιητικό γέννησης. 

στ) Υπεύθυνη δήλωση ότι δεν παίρνει άλλη υποτροφία. 

ζ) Πιστοποιητικό ποινικού μητρώου και 

η) Πιστοποιητικό Εισαγγελικής Αρχής (ότι δεν διώκεται). 

Άρθρο 5 

Επιλογή και ανακήρυξη υποτρόφων 
Χορήγηση υποτροφιών 

1. Το Πρυτανικό Συμβούλιο του Αριστοτελείου Πανεπιστημίου Θεσ¬ 
σαλονίκης, μετά την έγκριση του προϋπολογισμού του κληροδοτήματος 
κάθε χρόνο, με σχετική προκήρυξή του, περίληψη της οποίας δημοσιεύ¬ 
εται σε δύο εφημερίδες της Θεσσαλονίκης και Αθηνών, τοιχοκολλείται 
σε όλες τις σχολές του Πανεπιστημίου και κοινοποιείται στα Προεδρεία 
των φοιτητικών συλλόγων, καλεί τους ενδιαφερομένους να υποβάλλουν 
τα σχετικά δικαιολογητικά, μέσα σε ορισμένα χρονικά περιθώρια. 

2. Η τελική επιλογή γίνεται από τριμελή επιτροπή οριζόμενη από 
το Πρυτανικό Συμβούλιο και αποτελουμένη από μέλη του Διδακτικού 
Επιστημονικού Προσωπικού (Δ.Ε.Π.) του τμήματος του υποψηφίου 
υπότροφου, χωρίς διαγωνισμό. 

3. Το Πρυτανικό Συμβούλιο του Πανεπιστημίου, μετά την τελική 
επιλογή, με πράξη του, που τοιχοκολλείται στο Πανεπιστήμιο Θεσσα¬ 
λονίκης ανακηρρύσει τους υποτρόφους. 

Περί της τοιχοκολλήσεως τηρείται πρακτικό. 

4. Εντός δέκα ημερών από της κατά την προηγούμενη παράγραφο 
τοιχοκόλλησης μπορούν οι ενδιαφερόμενοι να υποβάλουν ένσταση κατά 
της επιλογής, σύμφωνα με τις διατάξεις του άρθρου 33 του από 
18.8.41 κανονιστικού διατάγματος (ΦΕΚ 286/23.8.1941 τ. Α'). 

5. Το ποσό της υποτροφίας που πρέπει να είναι ικανοποιητικό, για 
την αντιμετώπιση των αναγκών διαβίωσης και συνέχισης των σπουδών 
του υποτρόφου και ο αριθμός των δικαιουμένων προτείνεται, ανάλογα 
με τα έσοδα του κληροδοτήματος, από την Επιτροπή του άρθρου 3 
και με τα έσοδα του κληροδοτήματος, από την Επιτροπή του άρθρου 
3 και με τα έσοδα του κληροδοτήματος, από την Επιτροπή του άρθρου 
3 και σύμφωνα με τις διατάξεις των αρ. 54 Α.Ν. 2039/39 και 28 
του από 18.8.1941 σχετικού Καν. Διατάγματος. Το ποσό αυτό κατα¬ 
τίθεται στο όνομα του υπότροφου σε λογαριασμό Ταμιευτηρίου στην 
Εθνική Τράπεζα της Ελλάδας (ΕΤΕ) από όπου μπορεί να αποσύρει 
κάθε μήνα το 1/12 αυτού, τηρουμένων κατα τα λοιπά των διατάξεων 
των άρθρων 21, 23, 24, 26 και 27 του από 18.8.1941 Καν. Διατάγ¬ 
ματος. 

6. Η χορήγηση της υποτροφίας συνεχίζεται για κάθε υπόχρεο μέχρι 
να τελειώσει τις σπουδές του εφόσον εξακολουθεί να πληρεί τους όρους 
της συστατικής πράξης, του παρόντος Οργανισμού, του Α.Ν. 2039/39 
και του από 18.8.1941 Καν. Διατάγματος. 

Άρθρο 6 

Οικονομική διαχείριση 

1. Η οικονομική διαχείριση του ιδρύματος περιλαμβάνει ετήσια περίοδο 
η οποία αρχίζει από την 1η Ιανουάριου κάθε χρόνου και τελειώνει την 
31η Δεκεμβρίου του ίδιου χρόνου. 

2. Η οικονομική διαχείριση του κληροδοτήματος ενεργείται βάσει 
προϋπολογισμών και απολογισμών εσόδων και εξόδων, που καταρτίζο¬ 
νται κάθε χρόνο από το Πρυτανικό Συμβούλιο του Αριστοτελείου Πανε¬ 
πιστημίου Θεσ/νίκης και υποβάλλονται για έγκριση σύμφωνα με τις 
διατάξεις του άρθρου 101 και 102 του Α.Ν. 2039/39 και του από 
20.12.1939 σχετικού Διατάγματος (ΦΕΚ 552/22.12.39 τ. Α’). 

3. Στον προϋπολογισμό κάθε χρόνο πρέπει να αναγράφονται όλα τα 
από την περιουσία του κληροδοτήματος τακτικά ή έκτακτα έσοδα και 
τα, για την διαχείριση και λειτουργία και εκπλήρωση του σκοπού 
αυτού, έξοδα. 

4. Όλες οι εισπράξεις και οι πληρωμές ενεργούνται μέσω των 
πιστωτικών ιδρυμάτων, που αναγράφονται στο άρθρο 73 του Α.Ν. 
2039/39. 


Άρθρο 7 

Βιβλία και Στοιχεία 

1. Από το κληροδότημα τηρούνται υποχρεωτικά τα παρακάτω βι¬ 
βλία και στοιχεία: 

α) Βιβλίο λογιστικής παρακολούθησης στο οποίο καταχωρούνται με 
χρονολογική σειρά όλα τα κατα τη διάρκεια της χρήσης έσοδα και 
έξοδα. 

β) Βιβλίο υποτροφιών στο οποίο καταχωρίζονται τα ονόματα των 
υποτρόφων, η σχολή που φοιτούν, ο χρόνος και το ποσό της υποτροφίας 
κάθε υποτρόφου και τα λοιπά στοιχεία, τα οποία ορίζονται από τις 
διατάξεις του άρθρου 34 του από 18.8.1941 Καν. Διατάγματος. 

γ) Στελέχη αριθμημένων διπλοτύπων αποδείξεων εισπράξεως και 
ενταλμάτων πληρωμής θεωρημένων από πρόσωπο, που ορίζεται από 
το Πρυτανικό Συμβούλιο. Ως βιβλία πρωτοκόλλου αλληλογραφίας και 
πρακτικών συνεδριάσεων της διοίκησης του κεφαλαίου τούτου αυτοτε¬ 
λούς διαχείρισης, χρησιμοποιούνται τα αντίστοιχα βιβλία του Αριστοτε- 
λείου Πανεπιστημίου Θεσσαλονίκης μπορεί να αποφασίσει την τήρηση 
και άλλων βιβλίων και στοιχείων, που κρίνονται απαραίτητα, για την 
παρακολούθηση της διαχείρισης της περιουσίας του κληροδοτήματος 
και της εκτέλεσης του σκοπού του. 

• Άρθρο 8 

Τροποποίηση Οργανισμού 

Ο Οργανισμός αυτός μπορεί να τροποποιηθεί ή να συμπληρωθεί με 
Προεδρικό Διάταγμα, σύμφωνα με τις διατάξεις των άρθρων 110 και 
119 του Αστικού Κώδικα, και τις διατάξεις του άρθ. 98 του Α.Ν. 
2039/39, μετά από πρόταση του Πρυτανικού Συμβουλίου του Πανεπι¬ 
στημίου Θεσσαλονίκης. 

Στον Υπουργό Εθνικής Παιδείας και Θρησκευμάτων και στον 
Υπουργό Οικονομικών, αναθέτουμε τη δημοσίευση και εκτέλεση του 
παρόντος Διατάγματος. 

Αθήνα, 30 Μαρτίου 1987 

Ο ΠΡΟΕΔΡΟΣ ΤΗΣ ΔΗΜΟΚΡΑΤΙΑΣ 

ΧΡΗΣΤΟΣ Α. ΣΑΡΤΖΕΤΑΚΗΣ 

ΟΙ ΥΠΟΥΡΓΟΙ 

ΕΘΝΙΚΗΣ ΠΑΙΔΕΙΑΣ ΚΑΙ ΘΡΗΣΚΕΥΜΑΤΩΝ ΟΙΚΟΝΟΜΙΚΟΝ 

ΑΝΤ. ΤΡΙΤΣΗΣ ΔΗΜΗΤΡΗΣ ΤΣΟΒΟΛΑΣ 

- ♦- 

(3) 

Τροποποίηση, συμπλήρωση και κωδικοποίηση των διατάξεων του Ορ¬ 
γανισμού του ιδρύματος με την επωνυμία «ΙΔΡΥΜΑ ΑΡΧΕΙΩΝ 
ΚΩΝΣΤΑΝΤΙΝΟΥ ΓΕΩΡ. ΚΑΡΑΜΑΝΛΗ» που κυρώθηκε με το 
από 4-6-1983 Π.Δ/γμα, όπως τροποποιήθηκε με το από 2-4- 
1984 Π.Δ/γμα. 

Ο ΠΡΟΕΔΡΟΣ 

ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ 

’ Εχοντας υπόψη: 

1. Τις διατάξεις: α) της αριθμ. 1926/23.5.1983 πράξης της συμ¬ 
βολαιογράφου Αθηνών Φωτεινής συζ. Λεωνίδα Φλωρά, β) του από 
4.6.1983 Π.Δ/τος (ΦΕΚ 321/7.6.1983 τ. Α') «έγκριση σύστασης 
του κοινωφελούς ιδρύματος με την επωνυμία «ΙΔΡΥΜΑ ΑΡΧΕΙΩΝ 
ΚΩΝΣΤΑΝΤΙΝΟΥ ΓΕΩΡ. ΚΑΡΑΜΑΝΛΗ» και κύρωση του οργανι¬ 
σμού αυτού», γ) του από 2.4.1984 Π.Δ/τος (ΦΕΚ 207/4.4.1984 
τ. Β ) «Αντικατάσταση των διατάξεων του άρθρου 4 του από 4.6.1983 
Π.Δ/τος «έγκριση σύστασης του κοινωφελούς ιδρύματος με την επωνυ¬ 
μία «ΙΔΡΥΜΑ ΑΡΧΕΙΩΝ ΚΩΝΣΤΑΝΤΙΝΟΥ ΓΕΩΡ. ΚΑΡΑ¬ 
ΜΑΝΛΗ» και κύρωση του οργανισμού αυτού», δ) των άρθρων 110 
και 119 του Αστικού Κώδικα και ε) του άρθρου 98 του Α.Ν. 

2039/39. 

2. Το αριθμ. 28/9.10.1986 πρακτικό συνεδριάσεως του Διοικητι¬ 
κού Συμβουλίου του κοινωφελούς ιδρύματος «ΙΔΡΥΜΑ ΑΡΧΕΙΩΝ 

ΚΩΝΣΤΑΝΤΙΝΟΥ ΓΕΩΡ. ΚΑΡΑΜΑΝΛΗ». 

3. Την αριθ. 28/27.11.1986 γνωμοδότηση του Συμβουλίου Εθνι¬ 
κών Κληρ/των, με πρόταση των Υπουργών Εθνικής Παιδείας και 
Θρησκευμάτων, Πολιτισμού και Οικονομικών, αποφασίζουμε: 

Άρθρο πρώτο 

Εγκρίνουμε την τροποποίηση και συμπλήρωση του οργανισμού διοί¬ 
κησης και διαχείρισης του ιδρύματος, με την επωνυμία «ΙΔΡΥΜΑ 
ΑΡΧΕΙΩΝ ΚΩΝΣΤΑΝΤΙΝΟΥ ΓΕΩΡ. ΚΑΡΑΜΑΝΛΗ» που προτείνο- 
νται με το αριθμ. 28/9.10.1986 πρακτικό συνεδρίασης του Διοικ. 
Συμβουλίου του εν λόγω ιδρύματος, καθώς και την κωδικοποίηση των 
διατάξεων του οργανισμού αυτού, όπως καταχωρίζεται παρακάτω: 

Άρθρο δεύτερο 
ΟΡΓΑΝΙΣΜΟΣ 

Διοίκησης και διαχείρισης του κοινωφελούς ιδρύματος με την επω¬ 
νυμία «ΙΔΡΥΜΑ ΑΡΧΕΙΩΝ ΚΩΝΣΤΑΝΤΙΝΟΥ ΓΕΩΡ. ΚΑΡΑ¬ 
ΜΑΝΛΗ». 

Άρθρο 1 

Μορφή - Επωνυμία - Έδρα - Σφραγίδα 

1. Το κοινωφελές ίδρυμα με την επωνυμία «ΙΔΡΥΜΑ ΑΡΧΕΙΩΝ 
ΚΩΝΣΤΑΝΤΙΝΟΥ ΓΕΩΡ. ΚΑΡΑΜΑΝΛΗ», που σύστησαν οι Κων¬ 
σταντίνος Δημητρίου Τσάτσος, Κωνσταντίνος Αθανασίου Τρυπάνης και 
Κωνσταντίνος Δημητρίου Σβολόπουλος με την πράξη αριθμ. 
1926/23.5.1983 της συμβολαιογράφου Αθηνών Φωτεινής συζ. Λεω¬ 
νίδα Φλωρά, αποτελεί νομικό πρόσωπο ιδιωτικού δικαίου και διέπεται 
από τις διατάξεις της συστατικής του πράξης, του παρόντα οργανισμού, 
του Α.Ν.2039/39, όπως κάθε φορά ισχύει ο Νόμος αυτός, και των 
διαταγμάτων που εκδόθηκαν ή θα εκδοθούν σε εκτέλεση του Νόμου 
τούτου. 

2. Το ίδρυμα εδρεύει στην Αθήνα. 

3. Η σφραγίδα του ιδρύματος είναι στρογγυλή και αναγράφει περι¬ 
μετρικά τις λέξεις «ΙΔΡΥΜΑ ΑΡΧΕΙΩΝ ΚΩΝΣΤΑΝΤΙΝΟΥ ΓΕΩΡ. 
ΚΑΡΑΜΑΝΛΗ» και στο κέντρο αυτής φέρει απεικόνιση του Κωνστα¬ 
ντίνου Γεωργ. Καραμανλή. 

Άρθρο 2. 

Σκοπός 

1. Σκοπός του ιδρύματος είναι η πληρέστερη διαφώτιση των ιστορι¬ 
κών γεγονότων της τελευταίας πεντηκονταετίας, σε συνδυασμό με τη 
συστηματική μελέτη και έρευνα του έργου του Κωνσταντίνου Γεωργ. 
Καραμανλή και ειδικότερα: 

α) Η συγκέντρωση του προσωπικού αρχείου του Κωνσταντίνου Γ ε¬ 
ωργ. Καραμανλή, αποτελουμένου από κάθε λογής έγγραφα και έντυπο 
υλικό, που θα τεθεί στη διάθεση των ερευνητών μετά την οριστική 
ταξινόμηση και στέγασή του ύστερα από σχετική απόφαση του διοικητι¬ 
κού συμβουλίου ως και ο εμπλουτισμός της συλλογής αυτής με την 
απόκτηση σχετικού υλικού από διάφορες πηγές και με την ειδική 
οργάνωση φωνοθήκης, φωτογραφιοθήκης και ταινιοθήκης. 

β) Η σύσταση εξειδικευμένης βιβλιοθήκης και η συγκέντρωση και 
καταλογογράφηση των εντύπων που έχουν σχέση με τους σκοπούς του 
ιδρύματος. 

γ) Η απονομή βραβείων σε συγγραφικά έργα που καλύπτουν την 
περίοδο του Κωνσταντίνου Γεωρ. Καραμανλή και τη δράση του, ως 
και σε μελέτες και έργα που θα προωθούν την ιδέα της ένωσης της 
Ευρώπης και την αξιοποίηση της ένταξης της Ελλάδος στην Ε.Ο.Κ. 

6) Η χορήγηση υποτροφιών για την προώθηση ερευνών και μελετών 
που σχετίζονται με τους σκοπούς του ιδρύματος. 

ε) Η Οργάνωση συνεδρίων, σεμιναρίων προβολών και η έκδοση 
βιβλίων για την προώθηση ερευνών και μελετών, που σχετίζονται με 
τους σκοπούς του ιδρύματος. 

2. Η εκπλήρωση των σκοπών του ιδρύματος (προκήρυξη διαγωνι¬ 
σμών, βραβείων κ.τ.λ.) θα γίνεται βάσει ειδικών οργανισμών που θα 
καταρτισθούν από το Διοικ. Συμβούλιο και θα εγκριθούν κατά τις 
διατάξεις του άρθρου 10 του παρόντος οργανισμού. 


Άρθρο 3 

Περιουσία - Πόροι 

1. Περιουσία του ιδρύματος αποτελούν: 

α) Ποσό ενός εκατομμυρίου (1.000.000) δραχ. που θα προσφέρουν 
σ’ αυτό οι ιδρυτές του, και 

β) Τα περιουσιακά στοιχεία που θα προσφέρει στο ίδρυμα ο Κωνστα¬ 
ντίνος Γεωργ. Καραμανλής και τα οποία αναφέρονται λεπτομερώς 
στην από 18 Μαΐου 1983 σχετική επιστολή του προς τους ιδρυτές 
που καταχωρίζεται παρακάτω: 

«Αθήνα, 18 Μαΐου 1983 
Προς τους Κυρίους 
Κων. Δ. Τσάτσο 
Κων. Αθ. Τρυπάνη 
Κων. Δ. Σβολόπουλο 

Εκτιμώ ιδιαίτερα την πρωτοβουλία σας στο μέτρο που αποβλέπει 
στη συγκέντρωση και στη διαφύλαξη του προσωπικού μου αρχείου, 
καθώς και στην αντικειμενική και ακομμάτιστη αξιοποίησή του από 
τους ερευνητές της σύγχρονης ιστορίας μας. Αποδέχομαι ως εκ τούτου 
την πρότασή σας να εισφέρω στο συσταθησόμενο ίδρυμα κατά πλήρη 
κυριότητα το προσωπικό μου αρχείο όπως περιγράφεται στο εσώκλει¬ 
στο Παράρτημα. Επιπλέον προσφέρομαι να εισφέρω στο Ίδρυμα μόλις 
συσταθεί: 

α) Το ποσό των δραχμών τριών εκατομμυρίων (3.000.000) για 
να συπληρωθεί το αρχικό κεφάλαιο του ιδρύματος σας, 

β) το οικόπεδό μου εκτάσεως τεσσάρων χιλιάδων (4.000) τετρ. 
μέτρων, κείμενο στη διασταύρωση των οδών Ελευθ. Βενιζέλου και 
Μεγ. Αλεξάνδρου εν Φιλοθέη Αττικής, και 

γ) εν καιρώ τη βιβλιοθήκη μου και ό,τι άλλο θα έκρινα χρήσιμο 
για την εκπλήρωση των σκοπών του ιδρύματος, που έχετε την πρόθεση 
να συστήσετε. 

(Υπογραφή: Κ.Γ. Καραμανλής)» 

2. Πόροι του ιδρύματος είναι οι εισπράξεις από δημοσιεύματα κάθε 
μορφής του ιδρύματος, διάφορες εισφορές, συνδρομές ή επιχορηγήσεις 
καθώς και οι δωρεές, κληρονομιές ή κληροδοσίες οποιουδήποτε φυσι¬ 
κού ή νομικού προσώπου προς αυτό. 

Όσοι εισφέρουν τακτική συνδρομή στο ίδρυμα, αποκτούν την ιδιό¬ 
τητα του «Φίλου του Ιδρύματος», έχουν προτεραιότητα στις τυχόν 
δημόσιες εκδηλώσεις του ιδρύματος και απολαμβάνουν πλεονεκτημά¬ 
των που καθορίζονται από το Διοικ. Συμβούλιο. 

Άρθρο 4. 

Διοίκηση 

1. Το ίδρυμα διοικείται από εννεαμελές διοικητικό Συμβούλιο που 
βρίσκεται σε νόμιμη σύνθεση έστω και αν για οποιοδήποτε λόγο τα 
μέλη περιορισθούν σε πέντε (5). Το Διοικητικό Συμβούλιο αποτελείται 
από τους: 

α) Κωνσταντίνο Δημητρίου Τσάτσο, 
β) Κωνσταντίνο Αλ. Καραμανλή, 
γ) Πέτρο Μολυβιάτη, 
δ) Γραμμένο Δημητρίου Σβολόπουλο, 
στ) Μιχαήλ Κων/νου Λιάπη 
ζ) Τρύφωνα Ιωάννη Κουταλίδη 
η) Αχιλλέα Γεωργίου Καραμανλή 
θ) Παναγιώτη Κυριάκου Λαμπρία 

2. Το Διοικητικό Συμβούλιο εκλέγει μεταξύ των μελών του με 
απόλυτη πλειοψηφία τον πρόεδρο, τον αντιπρόεδρο και τον ταμία του 
ιδρύματος. 

3. Από τα μέλη του διοικητικού συμβουλίου οι Κων. Δ. Τσάτσος, 
Γρ. Γ. Καραμανλής, Αχ. Γ. Καραμανλής, Μιχ. Κ. Λιάπης και Κων. 
Αλ. Καραμανλής είναι ισόβια ενώ τα υπόλοιπα τέσσερα εκλέγονται για 
πενταετή θητεία. Σε περίπτωση αποποίησης, παραίτησης, θανάτου, 
ανικανότητας ή ανάγκης αντικατάστασης για οποιοδήποτε άλλο νόμιμο 
λόγο κάποιου από τα ισόβια μέλη του διοικητικού συμβουλίου, ο αντι¬ 
καταστάτης του εκλέγεται με απόφαση των υπολοίπων μελών από τον 
κατωτέρω πίνακα: 

1) Γιάννης Αργ. Ψάρρης, 2) Φωτεινή Αργ. Ψάρρη-Φλωρά, 3) Μάρ¬ 
κος Κων. Λιάπης και 4) Γεώργιος Δημ. Τερζής. 

Μετά την εξάντληση του ως άνω πίνακα εις την θέση του για 

οποιονδήποτε λόγον απερχομένου ισοβίου μέλους του διοικητικού συμ¬ 
βουλίου διορίζεται αντικαταστάτης του με απόφαση των υπολοίπων 
μελών, σύμφωνα με τις διατάξεις του άρθρου 99 του Α.Ν.2039/39, 
σε κάθε όμως περίπτωση σύμφωνα με τα ανωτέρω, η εκλογή των 
νέων μελών θα τελεί υπό τον περιορισμό ότι πάντοτε θα μετέχουν του 
συμβουλίου αυτού τέσσερα (4) μέλη της οικογένειας «Κωνσταντίνου 
Γ. Καραμανλή», ήτοι αδελφοί ή ανεψιοί ή μικρανεψιοί αυτού εφόσον 
θα υπάρχουν στη ζωή. Τα μη ισόβια μέλη του διοικητικού συμβουλίου 
εκλέγονται με απόφαση αυτού. Τα μέλη των οποίων έληξε η θητεία 
είναι δυνατόν να επανεκλεγούν. 

4. Μέλος κωλυόμενον δύναται εκάστοτε να αντιπροσωπευθεί 8Τ 
ετέρου μέλους του διοικητικού συμβουλίου με εξουσιοδότησή προς 
τούτο δι’ επιστολής απευθυνομένης προς το διοικητικό συμβούλιο. 
Έκαστος σύμβουλος δύναται να αντιπροσωπεύει μόνο ένα κωλυόμενον. 
Το διοικητικό συμβούλιο ευρίσκεται σε απαρτία εφόσον ευρίσκονται ή 
εκπροσωπούνται κατά τη συνεδρίαση αυτού τουλάχιστον πέντε (5) 
μέλη. 

5. Τα μέλη του διοικητικού συμβουλίου παρέχουν τις υπηρεσίες 
τους χωρίς αμοιβή. 

6. Το διοικητικό συμβούλιο συνέρχεται τακτικά ανά τρίμηνο έκτα¬ 
κτα δε όσες φορές ήθελε συγκληθεί από τον Πρόεδρο ή με αίτηση 
τριών τουλάχιστον από τα μέλη του. 

7. Οι αποφάσεις του διοικητικού συμβουλίου λαμβάνονται με πλειο- 
ψηφία των παρισταμένων μελών κατά τη συνεδρίαση. Σε περίπτωση 
ισοψηφίας υπερισχύει η άποψη υπέρ της οποίας συντάσσεται ο Πρόε¬ 
δρος. 

8. Των συνεδριάσεων τηρούνται πρακτικά τα οποία καταχωρούνται 
σε ειδικό βιβλίο και υπογράφονται από όλα τα μέλη του διοικητικού 
συμβουλίου που μετείχαν στις συνεδριάσεις. 

9. Το διοικητικό συμβούλιο δύναται να συνιστά εκ των μελών αυτού 
τριμελή εκτελεστική επιτροπή στην οποία να μεταβιβάζει με απόφασή 
του κατά πλήρη δικαιοδοσία ορισμένες από τις αρμοδιότητές του ως 
και να της αναθέτει την εκτέλεση συγκεκριμένου έργου, μέσα στο 
πλαίσιο γενικών οδηγιών που θα παρέχει. Η εκτελεστική επιτροπή θα 
έχει πάντως και την αρμοδιότητα να προβαίνει στις αναγκαίες ενέρ¬ 
γειες για την πραγματοποίηση κάθε γενικής ή ειδικής απόφασης του 
διοικητικού συμβουλίου βάσει εξουσιοδοτήσεως αυτού. 

Οι αποφάσεις της εκτελεστικής επιτροπής που εκδίδονται με την 
παραπάνω αρμοδιότητά τους, εκτελούνται σαν αποφάσεις του διοικητι¬ 
κού συμβουλίου του ιδρύματος. 

Άρθρο 5 

Αρμοδιότητες Διοικητικού Συμβουλίου 

Το διοικητικό συμβούλιο αποφασίζει για κάθε θέμα που αφορά στη 
Διοίκηση και λειτουργία του Ιδρύματος στη διαχείριση της περιουσίας 
και στη διάθεση των πόρων αυτού, καθώς και για κάθε ενέργεια που 
σχετίζεται με την εκπλήρωση του σκοπού του σύμφωνα πάντοτε με 
τις διατάξεις της συστατικής πράξης και του οργανισμού του ιδρύματος 
του Α.Ν.2039/39 και των διαταγμάτων που εκδόθηκαν ή θα εκδο- 
θούν σε εκτέλεση του Νόμου τούτου. 

Ειδικότερα το διοικητικό συμβούλιο: 

α) Καταρτίζει, ψηφίζει και υποβάλλει κάθε χρόνο για έγκριση στον 
Υπουργό Οικονομικών, ή στο Νομάρχη Αττικής, κατά τις διακρίσεις 
της παραγράφου 3 του άρθρου 18 του Π.Δ/τος 636/1977 (ΦΕΚ 
209/20.7.1977 τ. Α'), του προϋπολογισμό και απολογισμό του ιδρύ¬ 
ματος. Μαζί με τον απολογισμό καταρτίζεται και υποβάλλεται και ο 
γενικός ισολογισμός της περιουσίας αυτού. 

β) Αποφασίζει για την αποδοχή ή αποποίηση κληρονομιών, κληρο¬ 
δοσιών και δωρεών προς το ίδρυμα, καθώς και για την ανακήρυξη 
δωρητών και ευεργετών του ιδρύματος. 

γ) Αποφασίζει την πρόσληψη του αναγκαίου προσωπικού του ιδρύ¬ 
ματος εφόσον υπάρχει σχετική πίστωση στον εγκριμένο προϋπ/σμό 
αυτού, τους όρους εργασίας και αμοιβής, ως και την απόλυση αυτού, 
σύμφωνα με τους όρους των συλλογικών συμβάσεων εργασίας και τις 
διατάξεις της εργατικής νομοθεσίας. 

δ) Καθορίζει το ύψος της τακτικής συνδρομής, για την απόκτηση 
της ιδιότητας του «Φίλου του Ιδρύματος» ως και τα πλεονεκτήματα 
που αυτοί απολαμβάνουν, και 

ε) Αποφασίζει τη χορήγηση γενικών ή ειδικών εξουσιοδοτήσεων 
εκπροσώπησης του ιδρύματος σ’ ένα ή περισσότερα μέλη του ή και σε 
τρίτους. 


Άρθρο 6. 

Καθήκοντα Προέδρου. 

1. Ο Πρόεδρος του Διοικητικού Συμβουλίου του ιδρύματος: 

α) Εκπροσωπεί το ίδρυμα στα Δικαστήρια, στις Αρχές και στις 
σχέσεις του με κάθε τρίτο. 

β) Συγκαλεί το Διοικητικό Συμβούλιο. 

γ) Δίνει εντολή για την πληρωμή κάθε δαπάνης που περιλαμβάνεται 
στον εγκριμένο προϋπολογισμό. 

δ) Υπογράφει τα έγγραφα του Διοικητικού Συμβουλίου και 

ε) Καταρτίζει την ετήσια έκθεση των πεπραγμένων του Διοικητικού 
Συμβουλίου. 

2. Τον Πρόεδρο όταν απουσιάζει ή κωλύεται αναπληρώνει ο Αντι¬ 
πρόεδρος. 

Άρθρο 7. 

Καθήκοντα Ταμία. 

1. Ο Ταμίας του ιδρύματος: 

α) Εισπράττει όλα τα έσοδα του ιδρύματος, εκδίδοντας και υπογρά¬ 
φοντας σχετικές αριθμημένες διπλότυπες αποδείξεις. 

β) Ενεργεί τις πληρωμές με βάση εντάλματα πληρωμής που έχουν 
νομότυπα εκδοθεί. 

γ) Τηρεί και φυλάσσει τα διαχειριστικά βιβλία και στοιχεία του ιδρύ¬ 
ματος. 

δ) Καταθέτει σε Τράπεζες τα εισπραττόμενα έσοδα του ιδρύματος. 

ε) Αναλαμβάνει τις καταθέσεις και 

στ) Φροντίζει για την κατάρτιση των προΰπ/σμών, απολ/σμών και 
ισολογισμών του ιδρύματος, τους οποίους υποβάλλει στο Διοικητικό 
Συμβούλιο. 

2. Τον Ταμία, όταν απουσιάζει ή κωλύεται, αναπληρώνει άλλο 
μέλος που ορίζεται απόι το Διοικητικό Συμβούλιο. 

Άρθρο 8. 

Αρμοδιότητες Διευθυντή. 

Ο Διευθυντής και υπεύθυνος του Αρχείου είναι ειδικός επιστήμονας 
με εμπειρία στα θέματα που σχετίζονται με την εκπλήρωση των σκο¬ 
πών του ιδρύματος. 

Είναι το κύριο εκτελεστικό όργανο του ιδρύματος και προΐσταται 
του προσωπικού αυτού. 

Μετέχει σαν εισηγητής στις συνεδριάσεις του Διοικητικού Συμβου¬ 
λίου χωρίς δικαίωμα ψήφου και εκτελεί τις αποφάσεις αυτού. 

Άρθρο 9. 

Οικονομική διαχείριση. 

Η οικονομική διαχείριση του ιδρύματος περιλαμβάνει ετήσια πε¬ 
ρίοδο. Αρχίζει την 1η Ιανουάριου και λήγει την 31η Δεκεμβρίου του 
ίδιου χρόνου και γίνεται βάσει προϋπολογισμών και απολογισμών εσό¬ 
δων και εξόδων που καταρτίζονται σύμφωνα με τις διατάξεις των 
άρθρων 101 και 102 του Α.Ν.2039/39 και του Β.Δ. της 20.12. 
1939 (ΦΕΚ 552/22.12.1939 τ. Α'). 

Άρθρο 10. 

Τροποποίηση Οργανισμού. 

Ο Οργανισμός του Ιδρύματος μπορεί να τροποποιηθεί ή να συμπλη¬ 
ρωθεί με Πρ.Δ/γμα σύμφωνα με τις διατάξεις των άρθρων 98 του 
Α.Ν.2039/39 και 110 του Αστικού Κώδικα, έπειτα από σχετική 
πρόταση του Διοικητικού Συμβουλίου του ιδρύματος. 

ΕΦΗΜΕΡΙΣ ΤΗΣ ΚΥΒΕΡΝΗΣΕΩΣ (ΤΕΥΧΟΣ ΔΕΥΤΕΡΟ) 


Άρθρο 11. 

Διάλυση του Ιδρύματος. 

1. Το Ίδρυμα διαλύεται όταν και όπως ο νόμος ορίζει, έπειτα από 
σχετική πρόταση του Διοικητικού Συμβουλίου αυτού, το οποίο αποφα¬ 
σίζει με πλειοψηφία επτά τουλάχιστον μελών του. 

Πρόταση διάλυσης του ιδρύματος μπορεί να υποβληθεί στο Διοικη¬ 
τικό Συμβούλιο με αιτιολογικό την αδυναμία εκπλήρωσης των σκοπών 
αυτού. 

2. Σε περίπτωση διάλυσης του ιδρύματος τα προσωπικά αντικείμενα 
του Κωνσταντίνου Γεωργ. Καραμανλή θα δοθούν στο Εθνολογικό 
Μουσείο Αθηνών και το υλικό του αρχείου του ιδρύματος στα Γενικά 
Αρχεία του Κράτους. 

Η υπόλοιπη κινητή και ακίνητη περιουσία του ιδρύματος θα μεταβι¬ 
βαστεί κατά πλήρη κυριότητα στην Εταιρεία Μακεδονικών Σπουδών 
που εδρεύει στη Θεσσαλονίκη. 

Στους Υπουργούς Εθνικής Παιδείας και θρησκευμάτων. Πολιτι¬ 
σμού και Οικονομικών, αναθέτουμε τη δημοσίευση και εκτέλεση του 
παρόντος διατάγματος. 

Αθήνα, 30 Μαρτίου 1987 

Ο ΠΡΟΕΔΡΟΣ ΤΗΣ ΔΗΜΟΚΡΑΤΙΑΣ 

ΧΡΗΣΤΟΣ Α. ΣΑΡΤΖΕΤΑΚΗΣ 

ΟΙ ΥΠΟΥΡΓΟΙ 

ΔΗΜ. ΤΣΟΒΟΛΑΣ ΑΝΤ. ΤΡΙΤΣΗΣ 

ΠΟΛΙΤΙΣΜΟΥ 

ΜΕΛ. ΜΕΡΚΟΥΡΗ 

